KIRJALLINEN KYSYMYS E-4038/00 esittäjä(t): Bart Staes (Verts/ALE) komissiolle. Yhteisön kilpailusääntöjen rikkomukset.



Virallinen lehti nro 318 E , 13/11/2001 s. 0017 - 0018



KIRJALLINEN KYSYMYS E-4038/00 esittäjä(t): Bart Staes (Verts/ALE) komissiolle (21. joulukuuta 2000) Aihe: Yhteisön kilpailusääntöjen rikkomukset Pääosasto IV:n tarkastajat ryhtyivät tiistaina 13. heinäkuuta 1999 etsimään Interbrew-yhtiön Leuvenin toimipisteistä hallitsevan aseman väärinkäytöstä kertovia todisteita. He löysivät raskauttavaa aineistoa ja päätyivät kahden päivän tutkimusten jälkeen tekemään eräitä johtopäätöksiä. Interbrew näyttää vaihtaneen kaupallista tietoa muiden panimoiden kanssa. Yritykset koordinoivat keskenään investointeja ja asiakkaille suunnattuja mainoskampanjoita. Panimot olivat myös selvitelleet yhdessä, miten he voisivat alentaa muitakin kustannuksiaan. Pääosasto IV:n tarkastajat tekivät marraskuussa 1999 useita kotietsintöjä panimoiden Martens, Alken-Maes ja Co.Bra.Han tiloihin. Kyseiset etsinnät liittyivät Interbrew-tutkimuksiin, jotka olivat antaneet todisteita kartellin muodostamisesta. Kyseiset neljä panimoa saivat viime lokakuussa viralliset syytteet vastattavakseen. Niille annettiin vähintään kaksi kuukautta aikaa osoittaa komission syytökset vääriksi. Ei ainoastaan Belgian olutmarkkinoille ole tunnusomaista se, että niillä vallitsee harvainvalta. Myös muilla Euroopan markkinoilla ovat suuret toimijat hallitsevassa asemassa. Tanskassa on Carlsbergilla 70 prosenttia markkinoista hallussaan, Itävallassa Brau Unionin osuus on 56 prosenttia. Heineken on ykkönen Alankomaissa (60 prosenttia). Ranskassa Kronenbourgin ja Heinekenin yhteinen osuus olutmarkkinoista on 80 prosenttia. Belgian ja Luxemburgin markkinat ovat kuitenkin ensimmäiset, joissa komissio on käynnistänyt virallisen menettelyn kilpailua koskevien sääntöjen rikkomusten johdosta. 1. Mikä on tämänhetkinen tilanne Belgian ja Luxemburgin olutpanimoiden rikkomismenettelyssä? 2. Milloin komissio aikoo antaa lopullisen päätöksensä siitä, esitetäänkö asianomaisia yrityksiä kohtaan virallisia syytteitä vai ei? 3. Aikooko komissio aloittaa lähiaikoina viralliset kilpailusääntöjen rikkomisesta johtuvat menettelyt myös muiden jäsenvaltioiden panimoita vastaan? Jos vastaus on myönteinen, milloin komissio aikoo tehdä niin? Mario Montin komission puolesta antama vastaus (19. helmikuuta 2001) Heinäkuussa 1999 toimitettiin tarkastuksia Interbrew'n tiloissa, koska yrityksen oli väitetty rikkoneen EY:n perustamissopimuksen 82 artiklaa (ent. 86 artikla) (määräävän markkina-aseman väärinkäyttö). Asian käsittely on kesken, eikä sitä pidä sekoittaa Interbrew'tä koskevaan kartelliasiaan, jossa on kyse EY:n perustamissopimuksen 81 artiklan (ent. 85 artikla) väitetystä rikkomisesta. Lokakuussa 1999 toimitettiin tarkastuksia Alken-Maesin ja Belgian panimoliiton (CBB) tiloissa. Haachtin ja Martensin tiloissa ei ole toimitettu tarkastuksia. 1. ja 2. Komissio osoitti 2. lokakuuta 2000 kartelliasiaa koskevan väitetiedoksiannon Interbrew'lle, Alken-Maesille, Danonelle (joka oli Alken-Maesin emoyhtiö silloin, kun rikkomisen väitettiin tapahtuneen), Haachtille ja Martensille. Samana päivänä komissio osoitti EY:n perustamissopimuksen 81 artiklan rikkomista koskevan väitetiedoksiannon seuraaville luxemburgilaisille panimoille: Bofferding, Mousel-Diekirch, Battin ja Wiltz. EY:n perustamissopimuksen kilpailusääntöjen rikkomista koskeva menettely aloitetaan lähettämällä niin kutsuttu väitetiedoksianto. Siinä annetaan yksityiskohtainen kuvaus esitetyistä väitteistä ja kerrotaan, miksi komissio katsoo, että kilpailusääntöjä on rikottu. Väitetiedoksiannon vastaanottajilla on oikeus puolustautua, mikä tarkoittaa, että ne voivat tutustua asiaa koskeviin asiakirjoihin ja toimittaa asiakirjoja tutkinnan eri vaiheissa. Ne voivat myös esittää omia todisteitaan ja pyytää kuulemista, jossa ne voivat puolustaa itseään suullisesti. Vasta näiden ja menettelyyn liittyvien muiden vaiheiden jälkeen komissio päättää, määrääkö se kyseisen toiminnan lopetettavaksi. Komissio voi myös määrätä sakkoja yhteisön kilpailusääntöjen rikkomisesta. Niiden määrään vaikuttaa rikkomisen vakavuus ja kesto. 3. Komissio tutkii parhaillaan olutmarkkinoita muissa jäsenvaltioissa: Ranskassa, Alankomaissa, Italiassa ja Tanskassa. Kaikissa näissä jäsenvaltioissa on toimitettu yllätystarkastuksia. Tutkimukset ovat edelleen kesken, eikä komissio näin ollen voi antaa tietoa tutkimusten lopputuloksesta. Lisätietojen saamiseksi pyydämme arvoisaa parlamentin jäsentä tutustumaan komission 2. lokakuuta 2000 antamaan lehdistötiedotteeseen(1). (1) IP/00/1092.